納凉
作者：章甫
朝代：宋

paragraphs: 大熱金石流，日色赤可畏。
鄙夫先多病，喘息僅存氣。
飲冰不救渴，膚汗那容睡。
秋風幾時來，不問黑貂敝。
林梢墮斜陽，凉颸颯然至。
呼童汲井泉，洒掃庭中地。
胡牀得露坐，始覺有生意。
老妻破甘瓜，兒女膝下戲。
鳴蟬雖强聒，亦足代鼓吹。
坐久月照人，金波正澄霽。
惜哉疲薾甚，杯酒未敢置。
浮生能幾何，荏苒忽中歲。
四時更代謝，寒暑不可避。
幻身豈長存，中有不遷義。
且享今夕涼，百年安用計。